Afrikaans in Kalifornieë: My son is an American
My son is an American
Om die keuse te maak om in 'n vreemde land te bly, beteken jy moet vrede maak dat jou kind uiteindelik 'n ander taal as jy gaan praat.
Photo courtesy James Chapman
Ons praat slegs Afrikaans in die huis met ons seun, maar dit gaan soms hinke-pinke. Vir 'n ruk na ons aankoms het hy slegs Afrikaans met ons gepraat, maar dit het geleidelik oorgeslaan na net Engels. Of 'n bietjie Afrikaans met 'n swaar Amerikaanse aksent. Is ek jammer daaroor? Natuurlik. Taal is meer as net woorde. Dit bevestig ons geskiedenis, agtergrond en erfenis, en ek is trots op wie ons is. Maar wat gedaan? Ons kan seker probeer om 'n Afrikaanse taalkurrikulum vir laerskool en hoerskool op te spoor en met ander Afrikaanses iets aan die gang probeer kry. Maar op 'n stadium moet jy vra: why bother? Afrikaans gaan seker nooit in 'n groot wereldtaal ontpop nie (ons het ons kans gehad, haha) en so vreemd soos dit ook soms klink, my seun word nou 'n Amerikaner. Of African American, soos my neef, wie ook in Amerika bly, se kind sy onderwyser meegedeel het.
Baie van sy maats wie se ouers uit lande soos Frankryk, Japan, Swede en China kom, kry ekstra onderrig in hulle moedertaal. Dit verg dissipline, want die klasse vind meestal na skool plaas, en die onderrig behels dikwels lang ure, onvanpas tye (laat op 'n Vrydagaand, enigiemand?) en baie ekstra huiswerk. Van hierdie vriende gaan eendag terugkeer na hulle tuislande, so die opofferings maak sin. Vir ander is dit 'n imperatief.
Photo courtesy txvalues
Ander lande se regerings maak ook ruim finansiële bydraes om hul land se moedertaalonderrig in die buiteland te ondersteun. Toe die Sweedse ma my ernstig vra: "Would your government not pay for an Afrikaans school over here?" het ek net gelag. Selfs al sou my regering dit miskien vir Afrikaans doen—ek twyfel sterk—wat van die 10 ander nasionale tale? So dis prakties en ideologies onmoontlik.
My seun sal nooit vergeet waar hy vandaan kom nie. Terwyl hy gepotty train het, het hy kwansuis gereeld uitgeroep:
"Flush loo, down the toilet aaaaaaaaall the way to Cape Town."
Posted by Mdavca at 10:05 AM